11. ฐานะการเงินและผลการดำเนินงาน

สรุปนโยบายการบัญชีที่สำคัญ ของบริษัทฯ โดยสรุปมีดังต่อไปนี้ :-

  เกณฑ์การวัดค่าในการจัดทำงบการเงิน ใช้ราคาทุนเดิม

  การรับรู้รายได้และค่าใช้จ่าย

  บริษัทรับรู้รายได้และค่าใช้จ่ายตามเกณฑ์คงค้าง

  รายได้จากการขายหนังสือพิมพ์และสิ่งตีพิมพ์ รับรู้รายได้เมื่อได้ส่งมอบให้ผู้ซื้อแล้ว

  รายได้จากการให้บริการโฆษณา รับรู้รายได้เมื่อให้บริการเสร็จสิ้น

  เงินสดและรายการเทียบเท่าเงินสด

  เงินสดและรายการเทียบเท่าเงินสดที่แสดงในงบกระแสเงินสด ได้แก่ เงินสดในมือ
  เงินฝากธนาคารทุกประเภท และเงินฝากประจำที่มีวันครบกำหนดไม่เกิน 3 เดือน
  ยกเว้นเงินฝากธนาคารที่ติดภาระค้ำประกัน

  ค่าเผื่อหนี้สงสัยจะสูญ

  บริษัทฯ มีนโยบายการตั้งค่าเผื่อหนี้สงสัยจะสูญสำหรับลูกหนี้ที่เกินกำหนดชำระ ดังนี้

  --------------------------------------- -- -----------------------------
  ระยะเวลา                                   อัตราการตั้งค่าเผื่อหนี้สงสัยจะสูญ

  เกินกำหนดชำระ 90 วัน แต่ไม่เกิน 180 วัน          20%

  เกินกำหนดชำระ 180 วัน แต่ไม่เกิน 270 วัน         40%

  เกินกำหนดชำระ 270 วันขึ้นไป                    100%
  --------------------------------------- -- -----------------------------

  สินค้าคงเหลือ

  สินค้าคงเหลือแสดงในราคาทุนตามวิธีเข้าก่อน – ออกก่อน
  หรือมูลค่าสุทธิที่คาดว่าจะได้รับแล้วแต่ราคาใดจะต่ำกว่า

  เงินลงทุนชั่วคราว

  เงินลงทุนชั่วคราวที่เป็นตราสารหนี้อายุไม่เกิน 1 ปี
  จะถือจนครบกำหนดชำระแสดงในราคาทุนตัดจำหน่าย
  จำนวนที่ตัดจำหน่ายรับรู้เป็นรายได้หรือค่าใช้จ่ายในงบกำไรขาดทุน

  เงินลงทุนในหลักทรัพย์เพื่อค้าแสดงด้วยมูลค่ายุติธรรม ผลต่างระหว่างราคาตามบัญชี
  กับมูลค่ายุติธรรมแสดงเป็นรายการกำไรหรือขาดทุนสุทธิในงบกำไรขาดทุนโดยทันที

  เงินลงทุนระยะยาว

  เงินลงทุนในบริษัทร่วมแสดงตามวิธีส่วนได้เสีย

  เงินลงทุนระยะยาวอื่นที่ไม่อยู่ในความต้องการของตลาด
  แสดงไว้ในราคาทุนสุทธิจากค่าเผื่อการด้อยค่า

  อาคาร และอุปกรณ์และค่าเสื่อมราคา

  อาคารและอุปกรณ์แสดงตามราคาทุนหลังหักค่าเสื่อมราคาสะสม

  ค่าเสื่อมราคาของอาคารและอุปกรณ์คำนวณจากราคาทุนของสินทรัพย์โดยวิธีเส้นตรงตามอายุการใช้งานโดยประมาณของสินทรัพย์ดังต่อไปนี้
  : -

+---------------------------------------------------+------------------+
|                                                   | จำนวนปี           |
+---------------------------------------------------+------------------+
| อาคาร                                             | 28               |
+---------------------------------------------------+------------------+
| เครื่องจักรและอุปกรณ์                                  | 5-30             |
+---------------------------------------------------+------------------+
| เครื่องตกแต่ง เครื่องใช้ไฟฟ้า                            | 5-10             |
+---------------------------------------------------+------------------+
| เครื่องใช้และอุปกรณ์สำนักงาน                            | 5-10             |
+---------------------------------------------------+------------------+
| ยานพาหนะ                                          | 5-10             |
+---------------------------------------------------+------------------+

  บริษัทฯ คิดค่าเสื่อมราคาของเครื่องจักรตามวิธีเส้นตรงโดยประมาณอายุการใช้งานไว้ 30 ปี
  ซึ่งเป็นไปตามหนังสือรับรองถึงความสามารถของการผลิตและสภาพเครื่องจักรจากบริษัทผู้ผลิตเครื่องจักร
  ซึ่งเป็นอายุการใช้งานที่ยาวกว่าการปฏิบัติงานของบริษัททั่ว ๆ ไป

  สิทธิอาคารเช่า

  บริษัทฯ บันทึกสิทธิอาคารเช่าไว้เป็นสินทรัพย์ไม่มีตัวตนโดยบริษัทฯ ตัดจ่ายตามระยะเวลา 28-30
  ปี

  การด้อยค่าของสินทรัพย์

  บริษัทจะพิจารณาการด้อยค่าของสินทรัพย์ประเภท สิทธิการเช่า อาคารและอุปกรณ์ เงินลงทุน
  และสินทรัพย์ไม่มีตัวตนต่าง ๆ เมื่อมีข้อบ่งชี้ที่ทำให้เชื่อว่าสินทรัพย์ อาจเกิดการด้อยค่า
  บริษัทจะประมาณมูลค่าที่คาดว่าจะได้รับคืนของสินทรัพย์นั้น

  หากราคาตามบัญชีของสินทรัพย์นั้นสูงกว่ามูลค่าที่คาดว่าจะได้รับคืน
  บริษัทจะรับรู้ผลต่างนั้นเป็นรายการขาดทุนจากการด้อยค่าในงบกำไรขาดทุน

  ค่าความนิยม

  ค่าความนิยมตัดจ่ายตามวิธีเส้นตรงเป็นระยะเวลา 3 ปี นับตั้งแต่วันซื้อกิจการ
  ซึ่งปัจจุบันได้ตัดบัญชีหมดแล้ว

  การประมาณการ

  ในการจัดทำงบการเงินให้เป็นไปตามหลักการบัญชีที่รับรองทั่วไป ฝ่ายบริหารต้องใช้การประมาณ
  และการตั้งข้อสมมุติหลายประการซึ่งมีผลกระทบต่อจำนวนที่เกี่ยวกับรายได้ ค่าใช้จ่าย
  สินทรัพย์และหนี้สิน รวมทั้งการเปิดเผยข้อมูลเกี่ยวกับสินทรัพย์และหนี้สินที่อาจจะเกิดขึ้น
  ซึ่งผลที่เกิดขึ้นจริงอาจแตกต่างไปจากจำนวนที่ประมาณการไว้

  รายการที่เป็นเงินตราต่างประเทศ

  รายการที่เป็นเงินตราต่างประเทศแปลงค่าเป็นเงินบาท โดยใช้อัตราแลกเปลี่ยน ณ
  วันที่เกิดรายการยอดคงเหลือของสินทรัพย์และหนี้สิน ณ วันสิ้นงวด
  แปลงค่าเป็นเงินบาทโดยใช้อัตราถัวเฉลี่ยของธนาคารแห่งประเทศไทย ณ วันนั้น
  กำไรหรือขาดทุนจากอัตราแลกเปลี่ยนรับรู้เป็นรายได้หรือค่าใช้จ่ายในงบกำไรขาดทุน

  กำไรต่อหุ้นขั้นพื้นฐาน

  กำไรต่อหุ้นขั้นพื้นฐานคำนวณโดยการหารกำไรสุทธิสำหรับปีด้วยจำนวนหุ้นสามัญถัวเฉลี่ยถ่วงน้ำหนักที่ออกจำหน่ายและเรียกชำระแล้ว

ในปีที่ผ่านมา ผู้สอบบัญชีของบริษัทฯ ที่ได้รับความเห็นชอบจากคณะกรรมการกำกับหลักทรัพย์ คือ
นายอธิพงศ์ อธิพงศ์สกุล ผู้สอบบัญชีรับอนุญาตทะเบียนเลขที่ 3500 แห่งบริษัท เอเอ็นเอส ออดิท
จำกัด

งบการเงิน

อัตราส่วนทางการเงิน

  --------------------------------------------- ------------ -------------
                                                ปี 2549       ปี 2548

  อัตราส่วนสภาพคล่อง                               9.39         25.29

  อัตราส่วนสภาพคล่องหมุนเร็ว                         5.89         13.78

  อัตราส่วนสภาพคล่องกระแสเงินสด                     0.47         1.04

  อัตราส่วนหมุนเวียนลูกหนี้การค้า                       3.18         3.26

                                                             

  ระยะเวลาเก็บหนี้ (เดือน)                          3.78         3.68

  ระยะเวลาผลิตและขายสินค้า (เดือน)                  3.61         5.79

                                                             

  อัตรากำไรขั้นต้น (%)                              26.51        30.39

  อัตราส่วนผลตอบแทนจากการลงทุนในบริษัทในเครือ (%)     1.53         (39.64)

  อัตราผลตอบแทนผู้ถือหุ้น (%)                         1.72         2.74

                                                             

  อัตราการหมุนของสินทรัพย์                           0.29         0.35

  อัตราส่วนหนี้สินต่อส่วนของผู้ถือหุ้น                      0.08         0.03
  --------------------------------------------- ------------ -------------

คำอธิบายและการวิเคราะห์ของฝ่ายจัดการ

ผลการดำเนินงาน

ผลการดำเนินงานสำหรับปี 2549 บริษัทฯ มีรายได้จากการดำเนินงาน 44.95 ล้านบาท
มีค่าใช้จ่ายในการดำเนินงาน 41.39 ล้านบาท
และหลังหักดอกเบี้ยจ่ายและภาษีเงินได้นิติบุคคลแล้วมีกำไรสุทธิ 2.46 ล้านบาท ลดลงจากปี 2548
ซึ่งมีกำไรสุทธิ 3.71 ล้านบาท ปี 2549 มีสินทรัพย์รวม 154 ล้านบาท เพิ่มขึ้นจากปี 2548 ที่มี
147 ล้านบาท ในขณะเดียวกันหนี้สินของบริษัทฯ มีจำนวน 11 ล้านบาท เพิ่มขึ้นจากปี 2548
ซึ่งมีจำนวน 3.9 ล้านบาท

จากการจำหน่ายเงินลงทุนบริษัทย่อยในปี 2548 บริษัทฯ
ได้นำเงินที่ได้บางส่วนไปชำระหนี้เงินกู้ยืมทั้งหมด ทำให้ปี 2549 บริษัทฯ ไม่มีภาระดอกเบี้ยจ่าย
และมีดอกเบี้ยรับเพิ่มขึ้นในปี 2549 เป็น 5.24 ล้านบาทขณะที่ปี 2548 มีจำนวน 1.73 ล้านบาท
เพิ่มขึ้นจำนวน 3.5 ล้านบาท ส่งผลให้บริษัทมีสภาพคล่องทางการเงินที่สูง
อัตรากำไรขั้นต้นของบริษัทฯ ลดลงจากปี 2548 เหลือ 26.51%
สืบเนื่องจากการลดลงของรายได้จากการโฆษณาที่ยังไม่ปรับตัวดีขึ้น
ในขณะที่ต้นทุนการผลิตคือกระดาษหนังสือพิมพ์เป็นวัตถุดิบหลักในการผลิตมีราคาสูงขึ้น
และต้นทุนบางส่วนเป็นต้นทุนคงที่ไม่สามารถลดลงในอัตราส่วนเดียวกัน ซึ่งบริษัทฯ
ไม่สามารถเพิ่มราคาจำหน่ายตามต้นทุนที่เพิ่มขึ้นได้

การบริหารสินทรัพย์

ระยะเวลาเก็บหนี้ หรืออัตราการหมุนเวียนของลูกหนี้ สำหรับปี 2549 ของบริษัทฯ อยู่ที่ 3.78
ใกล้เคียงกับปี 2548 อยู่ที่ 3.68 บริษัทฯ ได้ตระหนักถึงปัญหาการเก็บหนี้
จึงเข้มงวดและระมัดระวังในการขยายระยะเวลาเครดิต
เพื่อหลีกเลี่ยงความเสียหายจากการเก็บหนี้ไม่ได้

สำหรับระยะเวลาผลิตและขายสินค้า ลดลงจาก 5.79 เดือน ในปี 2548 เป็น 3.61 เดือน ในปี
2549 ซึ่งบริษัทฯ มั่นใจว่าจำนวนวัตถุดิบมีเพียงพอต่อการผลิต
และปัจจุบันมีผู้จัดจำหน่ายกระดาษเป็นจำนวนมากทำให้มีการแข่งขันสูง
บริษัทจึงไม่ประสบกับปัญหาขาดแคลนวัตถุดิบที่สำคัญในการผลิตหากสูญเสียแหล่งวัตถุดิบบางแหล่งไป

  สภาพคล่องทางการเงิน

ในปี 2549 บริษัทฯ อัตราสภาพคล่องทางการเงินอยู่ที่ 9.39 เท่า ลดลงจากปี 2548 ซึ่งมีอยู่
25.29 เท่า สืบเนื่องจากปลายปี 2549 บริษัทได้สั่งซื้อวัตถุดิบคือ กระดาษ
ทำให้อัตราส่วนหนี้สินต่อส่วนของผู้ถือหุ้นอยู่ที่ 0.08 เท่า เพิ่มขึ้นจากกปี 2548 ที่มีอัตราส่วนอยู่ที่
0.03 เท่า

  แหล่งที่มาของเงินทุน

นอกจากการคืนเงินกู้ยืมจากธนาคารในปีที่ผ่านมาแล้ว บริษัทฯ
ไม่มีการเปลี่ยนโครงสร้างแหล่งที่มาของเงินทุน บริษัทฯ
ยังคงใช้แหล่งเงินทุนภายในเป็นหลักในการดำเนินงาน บริษัทฯ
ยังคงไม่มีความจำเป็นต้องจัดหาแหล่งเงินทุนเพิ่มเติม เนื่องจากบริษัทฯ
ยังไม่มีโครงการลงทุนใดที่จะต้องใช้เงินทุนจำนวนมาก และผลการดำเนินงานในปัจจุบันของบริษัทฯ
สร้างเงินทุนหมุนเวียนที่เพียงพอในการขยายกิจการของบริษัทฯ

ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

จากภาวะเศรษฐกิจที่ยังไม่ฟื้นตัวอย่างชัดเจนในปีที่ผ่านมา อาจส่งผลกระทบต่อรายได้โฆษณา
บริษัทจึงมีแนวทางดำเนินงานในปี 2549 และยังคงต้องดำเนินนโยบายการทำธุรกิจแบบระมัดระวัง
การบริหารการตลาดเน้นคุณภาพและบริการเป็นสำคัญ เพิ่มประสิทธิภาพการทำงาน
รวมถึงใช้นโยบายการส่งเสริมการขายต่างๆ
อีกทั้งพยายามรักษากลุ่มลูกค้าเดิมและขยายลูกค้าใหม่เพิ่ม สร้างความประทับใจแก่ลูกค้า
รวมถึงนโยบายควบคุมต้นทุนและค่าใช้จ่ายในการดำเนินงานอย่างเข้มงวด บริษัทฯ
มีความมั่นใจว่าในปีหน้าการขยายตัวทางเศรษฐกิจในประเทศมีแนวโน้มเพิ่มสูงในอนาคต
และสื่อโฆษณาด้านสิ่งพิมพ์ซึ่งเป็นสื่อที่ใช้งบประมาณน้อย รวมถึงโอกาสเกี่ยวกับสื่อภาษาจีนจากสื่ออื่นๆ
เช่น Internet ภาษาจีน มีการใช้อย่างกว้างขวาง
เนื่องจากความต้องการอ่านและรับรู้ข่าวสารและเหตุการณ์ต่างๆ ขยายตัวมากขึ้น
การขยายตัวของการลงทุนของชาวต่างชาติ การลงทุนโดยนักลงทุนชาวไต้หวัน
มาเลเซียและสิงค์โปร์ ทำให้ความต้องการในการับรู้ข้อมูล
และข่าวสารเป็นภาษาจีนมีแนวโน้มเพิ่มสูงขึ้นด้วย และบริษัทฯ
เชื่อมั่นว่าวิถีทางการดำเนินธุรกิจในอนาคตจะเปลี่ยนไปจากที่เป็นอยู่ในปัจจุบัน